TOERISME TOT DORP SE VOORDEEL (Eikestadnuus, 20 Junie 1989) Dit is ’n beginselstandpunt van die stadsraad dat toerisme aangemoedig en bevorder moet word in belang van Stellenbosch as geheel en die kleinhandel in die besonder, het die burgemeester, mnr. P.G. Marais, by die onlangse jaarvergadering van die Stellenbosse Belastingbetalersvereniging gesê. Heelwat word reeds gedoen om dit vir die besoeker interessant en aangenaam te maak om op Stellenbosch te kom. Baie word veral gedoen deur die boere op die wynroete en die twee groot wynmaatskappye wat hier gevestig is. Die universiteit is daarby op sigself ’n aantrekkingskrag. Tog meen hy dat veel meer gedoen kan word, veral om die toeris wat deesdae hoofsaaklik ’n dagbesoeker is, vir ’n langer periode te laat bly. Die stadsraad voel dus dat hy ’n taak in hierdie taak het en het tans ’n hele paar planne vir die toekoms in verskillende stadiums van oorweging, het mnr. Marais gesê.